НыбжьыщIэхэм я зэфIэкI лъагэхэр
Зыуэ щыт къэрал экзаменхэм (ЕГЭ) къарикIуэхэр мы махуэхэм наIуэ къохъу. Ди гуапэ зэрыхъущи, мыгъэрей къэрал къэпщытэныгъэхэр республикэм хъарзынэу щекIуэкIащ. Абыхэм къагъэлъэгъуащ ныбжьыщIэхэм щIэныгъэфI зэрабгъэдэлъыр, я зэфIэкIми зэрыхэхъуар.
ИнформатикэмкIэ екIуэкIа къэпщытэныгъэхэм балли 100 къыщихьащ Налшык дэт лицей №2-м и еджакIуэ Токъмакъ Данэ. Апхуэдэу обществознаниемкIэ экзаменым балли 100 къыщыхуагъэфэщащ Къардэн Даянэ, къалащхьэм дэт курыт школ №21-р къэзыухым.
КъинэмыщIауэ, наIуэ къэхъуащ урысыбзэмкIэ ЕГЭ-м кърикIуахэри. Нэгъабэрей къэпщытэныгъэхэм еплъытмэ, Iэмалыншэу зыхуеину балл нэхъ мащIэ дыдэр къэзымыхьыфахэм я бжыгъэм хэщIащ хуэдэ 1,5-кIэ. Экзаменыр зытахэм ящыщу цIыхуи 7-м абы-кIэ балли 100 къахьащ. Апхуэдэ-хэщ Джанкишиев Тимур, Пщынокъуэ Альбинэ, Тау Валерэ, Журт Даринэ, Гъуэгунокъуэ Мурат, Шагун Аннэ, Сыжажэ Саидэ сымэ. Ахэр псори Налшык дэт курыт школхэм я гъэсэнщ. Балл 98-рэ къахьащ ныбжьыщIэ 18-м.
Нэгъабэрейм еплъытмэ, 2017 гъэм хэхъуащ ныбжьыщIэхэм урысыбзэмкIэ ику иту къахьа баллым: ар 62-уэ щытати, 63-рэ хъуащ. Ар хуокIуэ къэралым ику иту щызекIуэ бжыгъэхэм.
ЕхъулIэныгъэ лъагэ зыIэрызыгъэхьахэми, курыт школыр мы гъэм къэзыух адрей ныбжьыщIэ псоми дохъуэхъу я мурадхэр къайхъулIэну, я гугъапIэхэм лъэIэсыну.
ЖЫЛАСЭ Маритэ.
